Fotbalistul Dennis Politic a declarat, vineri, într-o conferinţă de presă, că Dinamo se află într-o situaţie delicată, foarte aproape de retrogradare, şi de aceea el şi colegii săi nu trebuie să mai facă greşeli, pentru că acestea îi costă, conform Agerpres.
"Sunt ultimele două şanse pentru noi, ca să zic aşa, pentru că mai avem două meciuri. Dar cel de mâine e cel mai important şi trebuie neapărat să câştigăm. Nu ne interesează forma celor de la 'U' Cluj, noi încercăm să ne concentrăm pe jocul nostru pentru că mergem doar cu gândul la victorie. Forma noastră nu este una foarte bună, după cum s-a văzut. Am pierdut puncte într-un mod foarte neprofesionist, foarte uşor. De aceea mâine nu trebuie să mai facem greşeli, pentru că ne costă. Când pierzi un meci în ultimele minute, după ce ai dominat, te stoarce, te seacă de puteri, dar şi mental. Însă trebuie să te ridici pentru următorul meci. E o situaţie foarte delicată în care suntem, dar trebuie să ieşim din ea", a spus Politic.
"Fanii au venit la Săftica şi au încercat să ne încurajeze, ne-au spus că încă au încredere în noi şi că ne susţin. Bineînţeles că există supărare şi frustrare şi în rândul lor. Îi înţelegem şi încercăm să îi facem fericiţi mâine. Fiecare dintre noi realizează că suntem într-un moment decisiv. Trebuie să intrăm pe teren să dăm tot ce avem mai bun pentru noi, pentru Dinamo, pentru familiile noastre. Până la urmă ne reprezentăm şi pe noi pe teren, iar dacă, Doamne-fereşte, retrogradăm, nu dă bine pentru absolut nimeni. Prime am avut la fiecare meci, dar nu jucăm pentru bani, jucăm pentru orgoliul nostru şi pentru salvarea clubului", a precizat Dennis Politic.
Echipa de fotbal Dinamo întâlneşte formaţia Universitatea Cluj, sâmbătă, de la ora 20:00, pe Cluj Arena din Cluj-Napoca, într-o partidă contând pentru etapa a 8-a a play-out-ului Superligii.